b'\n_START_ARTICLE_\nTorpedo\n_START_PARAGRAPH_\nTorpedo je podolgovat vodljiv ali nevodljiv izstrelek namenjen uni\xc4\x8devanju ladij in drugih plovil. Beseda izvira iz latinske besede torpere, ki pomeni paralizirati, ohromiti. Izstreljuje se jih lahko z ladij, podmornic, letal, obalnih fortifikacij, helikopterjev in drugih platform._NEWLINE_Do prve svetovne vojne se je izraz uporabljal za vsa bojna sredstva, ki so bila namenjena pomorskemu bojevanju, kasneje pa se ta sredstva natan\xc4\x8dneje kategorizira.\n_START_SECTION_\nZgodovina\n_START_PARAGRAPH_\nPrvi torpedi so bili v bistvu pomorske mine, ki so jih ladje vlekle za seboj na dolgih jeklenicah in jih detonirale, ko so se nahajale pod trupom sovra\xc5\xbene ladje. Kasneje, v ameri\xc5\xa1ki dr\xc5\xbeavljanski vojni, so take mine name\xc5\xa1\xc4\x8dali na dolge drogove pred premec ladje in jih prav tako detonirali, ko so se pribli\xc5\xbeali sovra\xc5\xbenemu plovilu._NEWLINE_Torpedo podobne oblike in ustroja, kot ga poznamo danes je izumil hrva\xc5\xa1ki upokojeni \xc4\x8dastnik v Avstrijski vojni mornarici, Ivan Lupis-Vuki\xc4\x87, leta 1860. Prvi\xc4\x8d je bil predstavljen istega leta v Reki, uradna demonstracija pa je bila leta 1866. Prva tovarna, ki je izdelovala torpede je bila zgrajena v Reki, ustanovil pa jo je angle\xc5\xa1ki industrialec Robert Whitehead za potrebe Avstro-Ogrske vojne mornarice. Uradno se je torpedo takrat imenoval Minenschiff (dobesedno ladja-mina)._NEWLINE_Projektil je imel kon\xc4\x8dno hitrost okoli 6 vozlov, maksimalen doseg pa okoli 900 m. Pogon mu je omogo\xc4\x8dal stisnjen zrak v trupu, ki je poganjal motor z notranjim zgorevanjem, ta pa vijak, pritrjen na koncu trupa. Bojna glava je bila napolnjena z gloksilinom. Leta 1881 so za\xc4\x8deli torpede izva\xc5\xbeati tudi v druge dr\xc5\xbeave po svetu, hkrati pa so jih tudi izpopolnjevali._NEWLINE_Leta 1891 je Whitehead odprl novo tovarno v Angliji, kjer je za\xc4\x8del izdelovati tudi prve vodljive torpede, ki jih je usmerjal giroskop, name\xc5\xa1\xc4\x8den v trupu. _NEWLINE_Prva ladja, potopljena s pomo\xc4\x8djo sodobnega torpeda, je bila Blanco Encalada, ki jo je v \xc4\x8dilenski dr\xc5\xbeavljanski vojni 23. aprila 1891 potopil torpedni \xc4\x8doln Lynch._NEWLINE_Med prvo svetovno vojno je postal torpedo osnovno oro\xc5\xbeje podmornic, njegov razvoj pa je hitro napredoval. Pojavijo se \xc5\xbee prvi radijsko vodeni torpedi in prvi samovodljivi torpedi, ki za usmerjanje uporabijo zvok, ki ga proizvajajo ladijski motorji. Med prvo svetovno vojno je nem\xc5\xa1ka mornarica z podmornicami, ki so imele velike in odli\xc4\x8dne torpede, z njimi potopila na stotine ladij. Med najbolj znanim torpediranjem je pri\xc5\xa1lo 7. maja 1915, ko je nem\xc5\xa1ka podmornica U-20 z enim samim torpedom potopila britansko potni\xc5\xa1ko prekooceansko ladjo RMS Lusitania, na kateri je umrlo 1.198 ljudi. Italijanska mornarica je proti koncu vojne uspe\xc5\xa1no uporabila t. i. Mignatta torpedo, ki sta ga vodila dva potaplja\xc4\x8da s pomo\xc4\x8djo instrumentov, ta pa sta nato na sovra\xc5\xbenikovo plovilo pritrdila eksplozivno sredstvo. _NEWLINE_Do izbruha druge svetovne vojne je nato razvoj skoraj povsem zastal, med vojno pa spet pride do novih izbolj\xc5\xa1av na tem podro\xc4\x8dju. Bistvenih sprememb v samem ustroju torpedov tako ni bilo, pojavi se le nekaj novosti. Japonci izumijo torpedo, ki namesto stisnjenega zraka uporablja komprimiran \xc4\x8disti kisik. Pove\xc4\x8da se tudi doseg, natan\xc4\x8dnost in hitrost torpedov, zelo pa se pove\xc4\x8da tudi uni\xc4\x8devalna mo\xc4\x8d z zamenjavo eksplozivnih zmesi v glavi torpeda.'